
מדינת ישראל

משרד המשפטים

הממונה על חוק חופש המידע

	ירושלים, כז אדר   תשע"ה 

	18 מרץ , 2015

	בתשובתך ציין נא:

	תיק מס' ת/ 40


שלום רב, 

הנדון: בקשה לפי חוק חופש המידע, התשנ"ח-1998
מכתבך מיום 15/02/2015
במענה לפנייתך שבנדון הנני להשיבך כדלקמן:
ראשית, נשוב ונציין כי האחריות על המבת"ן הועברה למשרד המשפטים (דה פאקטו) רק בפברואר 2014 ועל כן מסד הנתונים נוהל קודם לכן שלא על ידנו. 

לעניין סעיף 4 לפנייתך: במהלך שנת 2014 הופנו ליחידת המבת"ן 148 תלונות בסה"כ. נבקש להבהיר כי מספר זה כולל:  תלונות חדשות, תלונות משנים עברו שלא טופלו ע"ח המבת"ן קודם לכן וכן תלונות שהושבו לבירור נוסף/מחודש לאחר בירור שבוצע ע"י המבת"ן הקודם. מבין 148 תלונות אלו, 95 היו תלונות שהופנו למבת"ן במהלך שנת 2014 ואלה התלונו אליהן נתייחס בנתונים שיובאו בסעיפים בהמשך התשובה. 

מבין 95 התלונות – ב- 19 הטיפול ביחידת המבת"ן הסתיים וב- 76 הטיפול עדיין נמשך. 

לעניין סעיף 5 לפנייתך:  להערכת המבת"ן  מדובר במספר עשרות מתלוננים, כלואים ומשוחררים גם יחד, שנציגי המבת"ן פגשו במהלך שנת 2014 (במסגרת התיקים שבחלקם הבירור הסתיים ובחלקם הוא עדיין מתנהל). בקשתך לקבל את המספר המדוייק של המתלוננים נדחית מכח סעיף 8(1) לחוק חופש המידע, התשנ"ח-1998 (להלן: "החוק") שכן המערכת המחשובית במבת"ן אינה מונה את מספר המתלוננים אוותם פגשו נציגי היחידה לפיכך על מנת להיעתר לבקשה יש לפתוח פיזית את התיקים שעברו אל היחידה מהמבת"ן הקודם וכן לבדוק את התכתובות הקיימות במחשב בעניין זה. המדובר הוא ב- 80-100 שעות עבודה אולם במצב כח האדם הקיים ביחידה לא ניתן יהיה לוותר על עבודתה של רכזת התיאום והמעקב ביחדה ולהפנותה לטיפול בבקשה. 

כנגד החלטה זו יש בידך לעתור לבית המשפט לעניינים מנהליים מכח סעיף 17 לחוק.

לעניין סעיף 1 לפנייתך: מבין 95 התלונות שנפתח בהן הבירור:

· 8 תלונות הופנו ע"י עו"ד פרטי. 
· 30 תלונות הופנו ע"י ארגונים ציבוריים (הוועד ציבורי נגד עינויים, המוקד להגנת הפרט וכד')
· 53 תלונות הופנו ע"י ארגון הצלב האדום
· 35 תלונות הופנו ע"י הרשויות (שב"ס/יאח"ה/שב"כ)
לעניין סעיף 3 לפנייתך: בקשתך לקבל את הנהלים ואת השינויים שנעשו בהם נדחית מכח סעיף 9(א)(1) לחוק וכן מכח סעיף 9(א)(4) לחוק שעניינו מידע שאין לגלותו ע"פ כל דין וזאת מכח סעיף 19(א)(1) לחוק שירות הביטחון הכללי, תשס"ב-2002. 

כנגד החלטה זו יש בידך לעתור לבית המשפט לעניינים מנהליים מכח סעיף 17 לחוק. 

לעניין המבוקש על ידך בסעיף 2 לפנייתך: המבוקש על ידך בסעיף זה מצריך בירור עם גורמים נוספים במשרד המשפטים. 

לאור האמור לעיל מוארך זמן מתן המענה ב- 29 ימים נוספים ע"פ חוק.

עם סיום הבירור וגיבוש מענה סופי נשיבך בהקדם.  

בכבוד רב,


מיכל טנא, עו"ד

 מנהלת היחידה לפניות הציבור

והממונה על חוק חופש המידע

ת.ד. 2350 ירושלים 9102202 טלפון : 02-5425555  פקס' : 02-6467085

